ועדת החוקה, חוק ומשפט, כנסת 23, פרוטוקול מספר 150, 2020-11-30 13:00

יעקב אשר: שלום, אני פותח את ישיבת ועדת חוקה.

יעקב אשר: על סדר היום: הצעת תקנות מרשם האוכלוסין (רישומים בתעודת זהות) (תיקון), התשפ"א-2020.

יעקב אשר: כשזה הגיע אלינו אני בעצמי התרגשתי לראות את הדבר הזה.

יעקב אשר: אני חושב שזה דבר גדול וחשוב.

יעקב אשר: לא נותר לי אלא לבקש מפרופסור שלמה מור-יוסף, מנכ"ל רשות האוכלוסין וההגירה, להציג לנו את התקנות החדשות.

שלמה מור-יוסף: שלום לכולם, צוהריים טובים.

שלמה מור-יוסף: אני מתנצל בשם השר אריה דרעי שהיה המוביל של המהלך הזה ונבצר ממנו להגיע בגלל מאורעות היום.

שלמה מור-יוסף: הנושא הזה הוא נושא חשוב, מהותי ומרגש.

שלמה מור-יוסף: אני מדבר פה גם בכובע שלי כמנכ"ל רשות האוכלוסין וההגירה, גם בכובע שלי כיושב-ראש המועצה הציבורית להנצחת החייל שזו ועדה שמייעצת לשר הביטחון, וגם כאח שכול.

שלמה מור-יוסף: עד היום היה כתוב "נפטר" על חללי צה"ל וחללי פעולות איבה, שזה משהו שחשבנו שהיה ראוי לתקן אותו.

שלמה מור-יוסף: הייתה פנייה של אב שכול בשם חיים איטקיס שהפנה את תשומת ליבנו.

שלמה מור-יוסף: התחלנו את המהלך הזה לפני יותר משנתיים, אבל בגלל השינויים הפוליטיים וההתכנסויות של הכנסת בצורה לא סדירה הגענו לרגע הזה.

שלמה מור-יוסף: התקנות תואמו יחד עם משרד הביטחון, יחד עם ביטוח לאומי, יחד עם משרד המשפטים.

שלמה מור-יוסף: אנחנו יודעים שכששואלים הורים שאיבדו ילד כמה ילדים יש להם, הם תמיד מתלבטים, לוקח להם שנייה להגיד אם שלושה או ארבעה, אם שניים או אחד.

שלמה מור-יוסף: עכשיו יהיה ברור בספח של תעודת הזהות שיש בן או בת שנספו במערכה או במסגרת פעולות איבה, יהיה כיתוב ברור.

שלמה מור-יוסף: אם זה חייל צה"ל, יהיה כתוב: חלל מערכות ישראל, ואם זה נפגע פעולות איבה, יהיה כתוב: נספה בפעולות איבה.

שלמה מור-יוסף: מה שמוביל אותנו ומוביל בכלל את כל נושא ההנצחה זה האחידות.

שלמה מור-יוסף: היו דיונים אם לכתוב חלל מערכות ישראל או לפרט יותר ספציפית.

שלמה מור-יוסף: ההחלטה הייתה אחידות.

שלמה מור-יוסף: זה זכה להסכמה של כולם.

שלמה מור-יוסף: התייעצנו במהלך הדיון גם עם יושב-ראש יד לבנים, אלי בן-שם, וגם עליו זה היה מקובל.

שלמה מור-יוסף: גם על אריה מועלם, סמנכ"ל משרד הביטחון, זה היה מקובל.

שלמה מור-יוסף: קשה להגיד שאנחנו מגיעים לפה לאירוע שהוא חגיגי, אבל זה אירוע שהוא בהחלט אירוע מיוחד.

שלמה מור-יוסף: אנחנו מתקנים פה משהו שלא חשבו עליו בעבר, אנחנו מביאים אותו לידי גמר ראוי ונכון.

נועה ברודסקי-לוי: תקנות מרשם האוכלוסין (רישומים בתעודת זהות) (תיקון), התשפ"א-2020 בתוקף סמכותי לפי סעיפים 25(א), 27 ו-47 לחוק מרשם האוכלוסין, התשכ"ה-1965, ובאישור ועדת החוקה, חוק ומשפט של הכנסת, אני מתקין תקנות אלה: תיקון 1.

נועה ברודסקי-לוי: בתקנות מרשם האוכלוסין (רישומים בתעודת זהות), התש"ן-1990, בתקנה 3, אחרי תקנה פסקה (8) יבוא: 3 (9) ביקש בעל התעודה רישומו של ילד שנפטר ושהוא חלל מערכות ישראל, יירשם תאריך הפטירה בצירוף האותיות "ז"ל" ולצידן המילים "חלל מערכות ישראל" ובלבד ששר הביטחון או מי שהסמיכו לכך אישר כי הילד הוא חלל מערכות ישראל צורך הרישום כאמור; רישום כאמור בפסקת משנה זו, אינו מהווה הכרת המבקש כזכאי לתגמולים, לזכויות או להטבות לפי כל דין; לעניין זה, "חלל מערכות ישראל" – כל אחד מאלה:

נועה ברודסקי-לוי: התש"י-1950 חל עליו ועל בני משפחתו;

נועה ברודסקי-לוי: התש"י-1950; (10) ביקש בעל התעודה רישומו של ילד שנפטר ושהוא נספה בפעולת איבה, יירשם תאריך הפטירה בצירוף האותיות "ז"ל" ולצידן המילים "נספה בפעולות איבה" ובלבד ששר העבודה, הרווחה והשירותים החברתיים או מי שהוא הסמיך לכך אישר כי הילד הוא נספה פעולות איבה לצורך רישום כאמור; רישום כאמור בפסקת משנה זו, אינו מהווה הכרה במבקש כזכאי לתגמולים, לזכויות או להטבות לפי כל דין; לעניין זה "נספה בפעולות איבה" – נפטר שהרשות המאשרת כמשמעותה בסעיף 10 לחוק התגמולים לנפגעי פעולות איבה, התש"ל-1970 אישרה כי הוא נפטר כתוצאה מפגיעת איבה כהגדרתה בחוק האמור.

נועה ברודסקי-לוי: " 2.

נועה ברודסקי-לוי: תחילתן של תקנות אלה, 3 חודשים מיום פרסומן.

יעקב אשר: יש דברים שהם קטנים אך גדולים.

יעקב אשר: פה התיקון קטן אך ענק, תיקון נכון, תיקון אמיתי, מחויב המציאות, ואני שמח שנפלה בחלקנו ההזדמנות להעביר את הדבר הזה.

ניצן הורוביץ: מה הנוסח לאישה?

נועה ברודסקי-לוי: כמו בכל דבר שיש בחוק, זה תמיד גם וגם.

יעקב אשר: נספתה או נפלה.

נועה ברודסקי-לוי: איך זה רשום בביטוח הלאומי?

שלמה מור: אין אצלנו רישום שהוא פומבי.

שלמה מור: אני מניח שזה נספית או נספה.

יעקב אשר: מה לגבי חלל מערכות ישראל?

עופר ליעוז-מנדלוביץ': זה מרגש שבימי קורונה הכנסת עוסקת גם ב"זוטות".

עופר ליעוז-מנדלוביץ': אני אביו של עוז מנדלוביץ', לוחם סיירת גולני שלחם בשכונת סג'עייה ונפל במלחמת "צוק איתן".

עופר ליעוז-מנדלוביץ': האמת היא שלפני שנה וחצי ניגשתי למשרד הפנים כדי להחליף את תעודת הזהות שלי שהייתה מרופטת ונדהמתי לראות שליד השם עוז, ז"ל, כתוב שהוא נפטר.

עופר ליעוז-מנדלוביץ': בעקבות זה העליתי פוסט שבו אמרתי שעוז לא נפטר, שעוז חטף צרור בצוואר וכך הוא נהרג.

עופר ליעוז-מנדלוביץ': הפוסט הגיע למספר חברי כנסת, בין היתר לרויטל סוויד שנאמה בדקה בכנסת.

עופר ליעוז-מנדלוביץ': בהמשך, בכנסת הבאה, דרך נאום הבכורה של תהילה פרידמן הגעתי אליה.

עופר ליעוז-מנדלוביץ': גם היא המשיכה הלאה ודחפה את העניין.

עופר ליעוז-מנדלוביץ': נכון שזה משהו קטן, זה בתוך תעודת הזהות, בקושי רואים את זה, אבל אני חושב שכל ההורים השכולים ירגישו נוח יותר לפתוח את תעודת הזהות וליד שם בנם או בתם לראות שהמדינה זוכרת שהם לא סתם כך נפטרו אלא הייתה סיבה טובה לעניין.

עופר ליעוז-מנדלוביץ': אני רוצה להודות לנשיא המדינה, לרוויטל סוויד, לתהילה פרידמן, לפרופסור מור-יוסף, לראש אגף משפחות והנצחה במשרד הביטחון, אריה מועלם, שמלווה אותנו כל השנה, יום יום, כשפה אני יודע שהוא היה על זה כל הזמן.

עופר ליעוז-מנדלוביץ': כמובן גם לאלי בן-שם, יו"ר יד לבנים.

עופר ליעוז-מנדלוביץ': במכתב ששלחתי לכולם הצעתי פשוט לסנכרן בין המחשב של משרד הביטחון למרשם האוכלוסין וכך זה יהיה נורא פשוט.

עופר ליעוז-מנדלוביץ': על המצבה של כל אחד ואחד מהנופלים רשום האם הוא נפל בקרב, האם הוא נפטר בעת שירותו הצבאי, בעת מילוי תפקידו.

עופר ליעוז-מנדלוביץ': משרד הביטחון כבר הגדיר את הסיבה, לכן אין את הבעיה של חלל, אפשר להיות יותר ספציפיים.

עופר ליעוז-מנדלוביץ': אני בטוח שכל המשפחות השכולות מסתפקות בתיקון החשוב הזה שמאפשר לנו מעט נחת מהבחינה הזאת.

עופר ליעוז-מנדלוביץ': תודה רבה לכולם.

אריה מועלם: אני רוצה לברך על התיקון.

אריה מועלם: מה שידידי פרופסור מור-יוסף אמר הם דברי אלוהים חיים.

אריה מועלם: אני מצטרף לדברים שאמר פרופסור מור-יוסף על זה שהוא מוביל את התיקון בשני הכובעים שלו: מנכ"ל משרד האוכלוסין ויושב-ראש המועצה הציבורית להנצחת החייל - תפקיד שהוא עושה בהתנדבות ובצורה מעוררת כבוד.

אריה מועלם: המונח שאנחנו משתמשים בו כשמדברים על חיילת שלצערנו מוצאת את מותה הוא "חללה" או "חללת".

אריה מועלם: הנוסח מביא לידי ביטוי את המציאות כפי שהגדרת אותה, אדוני היושב-ראש.

אריה מועלם: אני מודה ליוזמים: לחיים איטקיס ולעופר מנדלוביץ' שהניעו את התהליך, ולכל מי שהיה שותף איתנו, לאלי בן שם, בהובלת התהליך הזה.

אריה מועלם: אין לי אלא לברך על המוגמר.

אלי בן שם: אני חושב שזאת בשורה גדולה לאלפי הורים שכולים.

אלי בן שם: נתקלתי כבר לפני הרבה שנים בהורים שכולים שהלכו עם תעודות זהות מרופטות, תעודות זהות מתפוררות, וזה רק כי שם היה רשום השם של הבן שלהם.

אלי בן שם: אם הם היו מחליפים תעודה, היו מורידים את השם של הבן.

אלי בן שם: זה אומנם משהו קטן, אבל לנו, למשפחות, זאת בשורה גדולה.

אלי בן שם: לי תמיד יש שישה ילדים.

אלי בן שם: הילד השישי קובי, שנהרג באסון המסוקים, הוא הכי חשוב, הוא ילד שתמיד חסר לי, הוא ילד שאני קם כל בוקר איתו והולך לישון איתו גם אחרי 23 שנים.

אלי בן שם: זה הילדים שהכי חשובים לנו.

אלי בן שם: ברגע שהורידו את השם שלהם מתעודת הזהות, זה כאילו הורידו לנו משהו מהגוף.

אלי בן שם: אני רוצה להודות ליושב-ראש הוועדה, לחברי הכנסת, לאריה, לשלמה מור יוסף, ולשני החברים שלי שעזרו ודחפו את העניין הזה: לעופר ולחיים איטקיס.

אלי בן שם: אני מודה לכולכם.

יעקב אשר: החובה שלנו שהדברים יהיו ברורים, כתובים ומונצחים.

יעקב אשר: אני חושב שכמשרדי ממשלה צריך לגלות בדברים האלה רגישות.

יעקב אשר: אני שמח שמשרד הפנים בראשותו של השר דרעי אישר את העניין הזה, הלך עם העניין הזה מהר, עבר את כל הפרוצדורות.

יעקב אשר: בטח היו כל מיני חששות, אם מבחינת המחשוב.

שלמה מור-יוסף: עברנו את הכל.

יעקב אשר: עברתם את הכל, הבאתם את זה לקו הגמר.

יעקב אשר: אני מודה לכם בשם כל עם ישראל.

יעקב אשר: הדבר הזה הוא נכון.

יעקב אשר: זה גם דבר שמייחד אותנו כעם.

שלמה מור-יוסף: יחד עם משרד הביטחון וביטוח לאומי נוציא את התהליך, את הפרוצדורה.

יעקב אשר: שזה ייצא בצורה מסודרת לציבור.

שלמה מור-יוסף: ביטוח לאומי יפיץ את זה להורים השכולים שהוא מטפל בהם, משרד הביטחון יפיץ את זה להורים השכולים שהוא מטפל בהם.

שלמה מור-יוסף: זאת תהיה פרוצדורה מוסדרת וברורה.

שלמה מור-יוסף: יש שלושה חודשים לארגן את זה בצורה טובה.

נועה ברודסקי-לוי: אני מבינה שאגרה לא תהיה על זה, נכון?

שלמה מור-יוסף: אגרה לא תהיה על זה.

שלומי מור: כפי שציינה היועצת המשפטית של הוועדה, ההכרה באירוע כאירוע איבה נתונה למשרד הביטחון, לרשות מאשרת במשרד הביטחון.

שלומי מור: לאחר שזאת מאשרת, הנפגע מגיע לביטוח הלאומי ומקבל את הטיפול מא' עד ת'.

שלומי מור: שני האלמנטים נמצאים פה ואין לנו בעיה איתם.

נועה ברודסקי-לוי: לגבי השאלה שנשאלה פה לגבי חיילת שנפלה, זה יהיה חללה או חללת.

שלמה מור-יוסף: חללת מערכות ישראל.

נועה ברודסקי-לוי: חשוב לציין שזה חל גם על שוטרים, גם על אנשי כוחות הביטחון האחרים, וגם על סוהרים שנפלו.

נועה ברודסקי-לוי: כפי שאני מבינה מרשות האוכלוסין, זה לא ייחשב כפרט רישום, לכן אין כאן עניין של העברת מידע או כאלה דברים שיחולו אחר כך כמו על פרטי רישום אחרים שיש הסדרה שלמה של איך הם מועברים.

אריה מועלם: בסמיכות אומרים: חללת מערכות מישראל, והדגש הוא על מערכות ישראל שכולל בתוכו את כל כוחות הביטחון: את החיילים, את השוטרים, את אנשי השב"כ, את אנשי המוסד ואנשי שירות בתי הסוהר.

אריה מועלם: ביקשנו שלושה חודשים כדי להתארגן.

אריה מועלם: נפרסם את זה בתלוש התגמולים, באתר האינטרנט, בארגון יד לבנים ובאמצעים הנוספים שיש לנו.

אריה מועלם: בשלושת החודשים האלה נתארגן יחד עם האנשים של פרופסור מור-יוסף כדי להביא את זה לביצוע ולביטוי אצל המשפחות השכולות.

יעקב אשר: אני מעלה להצבעה את תקנות מרשם האוכלוסין (רישומים בתעודת זהות) (תיקון), התשפ"א-2020.

יעקב אשר: מי בעד, ירים את ידו?

יעקב אשר: אושר.

יעקב אשר: אושר פה אחד.

יעקב אשר: אני מאחל לכל המשפחות כל טוב, שמחה ואושר ככל האפשר.

יעקב אשר: אנחנו נעשה את תפקידנו, והשם יעזור שיהיו רק בשורות טובות לעם ישראל.

יעקב אשר: תודה רבה.